
הכנסת העשרים
מושב שני
<פרוטוקול מס' 458>
מישיבת ועדת הכספים
יום ראשון, ט"ו באלול התשע"ו (18 בספטמבר 2016), שעה 10:00
<סדר היום:>
<תקנות מיסוי מקרקעין (שבח ורכישה)(מס רכישה)(תיקון), התשע"ו-2016>
נכחו:

<חברי הוועדה:> 
משה גפני – היו"ר
מיקי לוי

רחל עזריה

סתיו שפיר
<מוזמנים:> 
	ישי פרלמן
	–
	עוזר ראשי משפטית, משרד האוצר

	מיכל סופר
	–
	מנהלת תחום בכירה, משרד האוצר

	ליאת שדמי
	–
	ממונה מיסוי מקרקעין, משרד האוצר

	יניב כהן
	–
	מנהל תחום בכיר שומת מקרקעין, משרד האוצר

	אביגדור יצחקי
	–
	ראש מטה הדיור הלאומי

	מיכאל מרש
	–
	סגן מנהל אגף בכיר חירום, בטחון וסייברים, משרד הבינוי והשיכון

	יאיר טל
	–
	סמנכ"ל כספים, דירה להשכיר - החברה הממשלתית לדיור ולהשכרה

	נתי ביאליסטוק כהן
	–
	מנכ"ל, המרכז לעיוור בישראל

	פנחס מיכאלי
	–
	לשכת עורכי הדין


לרשימת השדלנים שנכחו בדיון – ראו בקישור זה.

<ייעוץ משפטי: >
שלומית ארליך
<מנהל/ת הוועדה:>
טמיר כהן
<רישום פרלמנטרי:>
יפעת קדם
<תקנות מיסוי מקרקעין (שבח ורכישה)(מס רכישה)(תיקון), התשע"ו-2016>
<היו"ר משה גפני:>
אני מתכבד לפתוח את ישיבת ועדת הכספים. אנחנו מתחילים בתקנות מיסוי מקרקעין (שבח ורכישה) (מס רכישה) (תיקון), התשע"ו-2016. אני מבין שיש כאן 6 תקנות, כן?

<שלומית ארליך:>
ששה נושאים.
<ישי פרלמן:>
מדובר בתיקון תקנות מס רכישה, בתיקונים שונים בתקנות. רוב התיקונים הם תיקונים שבאים להשוות את המצב בתקנות למצב שקיים בחוק מיסוי מקרקעין. 

<היו"ר משה גפני:>
זו המגמה?
<ישי פרלמן:>
זו המגמה. 
<היו"ר משה גפני:>
זאת אומרת,  אם יש פטור ממס שבח, יהיה גם פטור ממס רכישה. משווים. 

<ישי פרלמן:>
לא במאה אחוז.

<היו"ר משה גפני:>
אפשר רק בדברים הטובים להשוות, לא בדברים הרעים. זה לא שהולכים להשוות במאה אחוז. לא הולכים להשוות בהכל.
<ישי פרלמן:>
לא בהכל.

<ישי פרלמן:>
בסעיף 1 לתקנות מיסוי מקרקעין (שבח ורכישה) (מס רכישה), התשל"ה-1974 (להלן – התקנות
העיקריות), בהגדרה "נכה" – 

(1) בפסקה (3), במקום "כמשמעותו בסעיף 59 לחוק הביטוח הלאומי 
(נוסח משולב), התשכ"ח-1968" יבוא "כמשמעותו בסעיף 103 לחוק 

הביטוח הלאומי (נוסח משולב) התשנ"ה-1995";

(2) בפסקה (4), במקום "נכה על פי פרק ו'2 לחוק הביטוח הלאומי"
יבוא "נכה על פי פרק ט' לחוק הביטוח הלאומי".

זה תיקון שהוא תיקון טכני. השתנה שם החוק. ההפניות יהיו לחוק ביטוח לאומי כנוסחו נכון להיום.
<היו"ר משה גפני:>
מה ההבדל?
<ישי פרלמן:>
ב-1995 היה נוסח חדש לחוק הביטוח הלאומי. זה פשוט מפנה לסעיפים על פי הנוסח הישן.  

<שלומית ארליך:>
בשנת 1995 היו כמה תיקונים לתקנות. למה זה לא תוקן? זה הושמט? הסעיפים הם סעיפים זהים?
<ישי פרלמן:>
כן. התייעצנו גם עם ביטוח לאומי. זו בקשה שלהם. 

<היו"ר משה גפני:>
לא משנים פה שום דבר?
<ישי פרלמן:>
לא. 


2. בתקנה 6 לתקנות העיקריות – 
(1) בכותרת השוליים, במקום "עירוניות לשיכון" יבוא "לשיכון, דיור והשכרה";
(2) לפני "פרזות" – חברה ממשלתית" יבוא "החברה הממשלתית לדיור להשכרה"
שהוקמה מכוח החלטת הממשלה מס' 770 מיום ה' בחשון התשע"ד (9 באוקטובר 

2013)".
אנחנו מוסיפים לחברות הממשלתיות שיש להן כבר הקלה במס רכישה את החברה הממשלתית לדיור והשכרה – "דירה להשכיר". 
<שלומית ארליך:>
בסעיף היום יש הקלות לחברת "פרזות", לחברת "חלמיש". אתם מבקשים להוסיף גם את זה. לגבי יתר החברות שמופיעות בסעיף 6, שזה כבר קבוע היום, לא מפורטת החלטת הממשלה שמכוחה הוקמה החברה. אין צורך, לדעתנו, להוסיף מכוח החלטת הממשלה מס' 770, צריך למחוק את כל הסיפא. לחברה כמו שנמצאת בהחלטת ממשלה קוראים "דירה להשכיר – החברה הממשלתית לדיור להשכרה בע"מ". אנחנו היינו מציעים שלפני "פרזות" יבוא "דירה להשכיר  - החברה הממשלתית לדיור להשכרה בע"מ".  

<מיקי לוי (יש עתיד):>
למה בע"מ?
<אביגדור יצחקי:>
כל חברה ממשלתית היא בע"מ. אחת המטלות של "דירה להשכיר" – יש לה הרבה מאוד מטלות – היא להגדיל את ההיצע של דיור להשכרה לטווח ארוך. זה אומר שהיא לוקחת שטח, מתכננת אותו. היא כבר עשתה 6 פרויקטים כאלה. כרגע על המדוכה יש עוד 2 פרויקטים. 

<היו"ר משה גפני:>
מה זאת אומרת "לוקחת"?

<אביגדור יצחקי:>
מינהל מקרקעי ישראל מקצה לה קרקע.
<היו"ר משה גפני:>
מה התהליך? הם מבקשים מהמינהל?
<אביגדור יצחקי:>
הם מבקשים, אנחנו יוזמים. מוקצה להם קרקע בפטור ממכרז. הם מתכננים, עושים אותה שתהיה דיור להשכרה לטווח ארוך, ומנפיקים אותה ליזמים. יש לנו בחיפה, יש לנו ברעננה, בהרצליה, ברמת השרון, בירושלים. האחרון היה קרוב ל-300 דירות. הקבלן מתחייב להשכיר את הדירות האלו לחוזים של 5 פלוס 5, זאת אומרת, 5 שנים ועוד 5 שנים, כאשר 25% מהדירות מחויבות בהשכרה במחיר שהוא נמוך ב-20% ממחיר השוק. הדירות מוקצות לזכאים. הזכאים הם כמו במחיר למשתכן. במקומות האלה אנחנו נותנים קצת יותר עדיפות לבני המקום. בהרצליה, למשל, זה היה 85% בני המקום. אנשים יגורו תוך ימים ספורים בדירה יפהפייה על יד קניון שבעת הכוכבים ב-3500 שקל לחודש. יש להם חוזה ל-5 שנים, עם אופציה לעוד 5 שנים.
<היו"ר משה גפני:>
מי קודם בשכירות אם יש ציבור שמבקש?  

<אביגדור יצחקי:>
השכירות לאותם 25% מהדירות היא לזכאים שרשומים במחיר למשתכן. הקריטריון היחידי הוא חסרי דירה. השווינו את התנאים.
<היו"ר משה גפני:>
נניח שברמת השרון יש ציבור יותר גדול מאשר כמות הדירות, מה אתם עושים?
<אביגדור יצחקי:>
מי שזוכה.  
<היו"ר משה גפני:>
אתם עושים הגרלה?

<יאיר טל:>
לזכאים יש הגרלה.
<אביגדור יצחקי:>
שיטה ידועה. בנוסף, בכל מתחם שאנחנו מכריזים אותו לתכנון בותמ"ל, על פי החוק אנחנו חייבים להקצות חלק מהדירות, לפעמים עד 30%, לטובת השכרה. יוצא שמסך כל הדירות שמוכרזות בותמ"ל, שזה לא עובר את ה-150 אלף דירות, כ-30 אלף דירות הן להשכרה. הסנונית הראשונה היא בראשון לציון. יש כבר מכרז באוויר על 200 יחידות בשכונת הרקפות שהולכות להשכרה בשיטה שבה ציינתי קודם. מה שמונח פה לפנינו זו תכנית נוספת ב"דירה להשכיר" - היא נקראת "השכר ומהר". מה זה אומר? המדינה נתנה סכומי כסף בהון העצמי של כ-200 מיליון שקל. התכנון לתת 400 מיליון שקל. את הכסף הזה ממנפים באמצעות הבנקים, באמצעות המוסדיים, וקונים מקבלן בניינים שלמים. את הבניינים האלה שקונים מנפיקים בשכירות ארוכת טווח למשך 20 שנה. במקרה הזה, המחירים הם יותר זולים כי לקבלן נוח למכור לגורם אחד שמשלם לו בצורה מסודרת, לא צריך לקחת משכנתאות. על ידי זה העסקה הרבה יותר רנטבילית ל"דירה להשכיר" וההנפקה ליזמים הרבה יותר זולה. 

<היו"ר משה גפני:>
החברה היא הקונה, לכן אתם מבקשים את ההפחתה של מס רכישה.
<אביגדור יצחקי:>
בדיוק, החברה היא הקונה. אחרי זה היא מוכרת את זה הלאה. אנחנו מבקשים שבשלב הקנייה, לא בשלב המכירה, נשלם רק חצי אחוז מס רכישה במקום 8%. 
<היו"ר משה גפני:>
למה חצי אחוז?
<אביגדור יצחקי:>
כי זה מקובל בכל המקומות. 
<היו"ר משה גפני:>
אם אתה רואה בזה צורך לאומי - - 
<אביגדור יצחקי:>
גם בקרנות אביב נתנו חצי אחוז. גם במקומות אחרים נותנים הנחה לחצי אחוז.
<היו"ר משה גפני:>
למה?
<אביגדור יצחקי:>
כדי שישלטו במכירה ובקנייה של הדירות שידווחו בצורה מסודרת.
<היו"ר משה גפני:>
אביגדור, זאת חברה ממשלתית.
<אביגדור יצחקי:>
עם חצי אחוז נסתדר.
<היו"ר משה גפני:>
אין לי בעיה, אני בעד, אני תומך בזה. אני שואל שאלה עקרונית. ברגע שיש חברה ממשלתית, ואתה טוען בצדק שהמטרה היא מאוד חשובה, למה צריך להשאיר את החצי אחוז? אם כדי לתת כסף לרשות המסים, זה בסדר. 

<אביגדור יצחקי:>
זה לא בשביל לתת כסף לרשות המסים. 
<היו"ר משה גפני:>
אז מה הנושא?

<אביגדור יצחקי:>
שנינו ותיקים, אנחנו יודעים שאם מתחילים לחלק פטורים - -
<היו"ר משה גפני:>
זאת חברה ממשלתית.
<אביגדור יצחקי:>
קשה מאוד לעצור את השטף. חצי אחוז זה איזה שהוא מדד, אני חושב שצריך להשאיר את זה. הדירות מדווחות בשלב של הרכישה. גם ככה יש לנו בעיה עם הנתונים. אנחנו לא רוצים שהדברים האלה יברחו לנו. אנחנו רוצים שיהיה לנו דיווח מלא, שיהיו לנו כלים מלאים על כל מה שקשור לדירות. אני חושב שחצי אחוז זו הטבה מספקת לחלוטין במקרה הזה.
<מיכל סופר:>
במס רכישה אין פטור מלא. אין דבר כזה. אין חיה כזאת של פטור מלא ממס רכישה. המדינה כמדינה פטורה ממסים לא מכוח דיני המסים, היא פטורה מכוח דיני הפרשנות. כאשר חברה ממשלתית עוסקת בפעילות שהיא חשובה, ואנחנו הכרנו בחשיבות שלה, ההקלה הכי גדולה שניתן לתת זה להטיל חצי אחוז מס רכישה. אין פטור מלא. זה עלול לפתוח פתח להמון פרויקטים מאוד חשובים. אין פטור מלא ממס רכישה.

<היו"ר משה גפני:>
את זה הבנתי, רק השאלה למה.   

<מיכל סופר:>
בחוק אין את הפטור המלא, יש חצי אחוז למטרות חשובות.
<היו"ר משה גפני:>
אז מה אם יש בחוק? אנחנו משנים חוקים. אם מדובר על גוף פרטי, אפילו נכים, המדינה רוצה לדעת ולכן היא מטילה חצי אחוז. הממשלה יוזמת כאן את התהליך הזה, היא אומרת: אני צריכה במקום פלוני לבנות דירות להשכרה, לכן אני קונה מקבלן דירות. הממשלה עושה את זה בעצמה. היא עושה את זה באמצעות חברה ממשלתית. למה כאן צריך את החצי אחוז?
<מיכל סופר:>
אני חושבת שאביגדור הסביר את ההבדל בין החברה הממשלתית לממשלה עצמה. 
<היו"ר משה גפני:>
זה בסדר שככה השיטה בחקיקה, שככה התהליך בכל המקומות, אבל אנחנו מפעם לפעם שואלים. אולי מה שנכון עד היום לא נכון במקרה הנוכחי. אם מתעקשים לתת חצי אחוז, אני לא אעמוד בדרכו של אף אחד.

<אביגדור יצחקי:>
כרגע אנחנו ממתינים עם פרויקט סגור וגמור של 200 יחידות בחיפה.
<יאיר טל:>
109 יחידות דיור. אנחנו עומדים כרגע בפני עסקה, כמעט סגורה לחלוטין, לרכישת 109 יחידות דיור בחיפה. מדובר בקבלן שמקדים ביצוע של שני בניינים בשנתיים. אנחנו קונים הכל עכשיו. הוא מוכן להפחית את המחיר. מדובר בדירות שיוקדמו ויהפכו כולן לשכירות ארוכת טווח. אנחנו ממתינים כרגע עם העסקה עד שיתוקנו התקנות ויחול מס רכישה מופחת.  
<שלומית ארליך:>
יאיר, זאת העסקה הראשונה? החברה הוקמה ב-2013.   

<יאיר טל:>
כן, זאת העסקה הראשונה. יצאנו בקול קורא.
<היו"ר משה גפני:>
הם ביקשו אז שנעביר את זה מהר כיוון שזה מיד מתבצע. 2013 עד היום זה לא נורא.
<אביגדור יצחקי:>
הבקשה היא מ-4 ביולי.
<שלומית ארליך:>
מה לגבי הנוסח?

<ישי פרלמן:>
אני חושב שהנוסח צריך להישאר כפי שהוא. 
<נתי ביאליסטוק כהן:>
למה לא לכתוב את כל החברות הממשלתיות?

<היו"ר משה גפני:>
אנחנו לא יכולים. ועדה שמפקחת על עבודת הממשלה איננה יכולה לתת פטור גורף כזה, צריך לבדוק כל דבר לגופו. פה טוענים שיש הצדקה, זה גם מתקבל על הדעת. במקום אחר אנחנו גובים מס רכישה. אני אישרתי מס רכישה ענק של 8%. לאנשים שפעמים רבים הם קשי יום נתנו מס רכישה גבוה. אמרו אז שזה יביא להוזלה במחירי הדירות, מה שהתברר - -
<אביגדור יצחקי:>
מי שאין לו דירה לא משלם מס רכישה.
<היו"ר משה גפני:>
ממיליון 690 הוא מתחיל לשלם מהשקל הראשון. 
<ישי פרלמן:>
3. בתקנה 11 לתקנות העיקריות – 

(1) בכותרת השוליים, אחרי "נכה" יבוא "עיוור";
(2) בתקנת משנה (א), אחרי "לנכה" יבוא "לעיוור";
(3) בתקנת משנה (ב), במקום "נכה כאמור בתקנת משנה (א)"
יבוא "נכה או עיוור".

תקנה 11 נותנת הקלה במס רכישה לנכה. עיוורים יכולים להגיע לרף נכים, יש להם נכות כמו שקבוע בהגדרת נכה. יש מקרים בפקודת מס הכנסה שההטבה ניתנת לעיוור אפילו אם הוא לא מוגדר כנכה. אנחנו רוצים להשוות את המצב למצב של הפקודה ככה שגם עיוור שלא מגיע לנכות של 90%  יקבל את ההטבה במס רכישה.
<היו"ר משה גפני:>
בכמה אחוזים?
<ישי פרלמן:>
מדובר בנכות לצמיתות של 100% או נכות של 90% לפחות בכמה איברים. זאת ההגדרה בפקודה. 
<היו"ר משה גפני:>
עכשיו אתם מוסיפים עיוור.
<נתי ביאליסטוק כהן:>
למי שמקבל תעודת עיוור יש לפחות 90% נכות רפואית מול הביטוח הלאומי. ההגדרות הן אותן הגדרות.
<היו"ר משה גפני:>
אני מברך על כך, זה מחויב המציאות. לנכה יש פטור מדירה ראשונה עד מיליון 690. עכשיו זה יחול גם על עיוור. אם הוא קנה דירה במיליון 700, הוא ישלם 8% מס רכישה מהשקל הראשון.
<יניב כהן:>
נכה מקבל את ההקלה בדירה שבה הוא מתגורר, גם אם זאת הדירה היחידה שלו או דירה נוספת שלו. אם זאת דירה נוספת, הוא משלם חצי אחוז על כל הסכום. זה במקום 8% או 10%, מה שעבר לפני שנה. אם זאת דירה יחידה שלו, זה נתון לבחירתו לאיזה מסלול ללכת. אם זאת דירה יחידה עד מיליון 600, הוא ילך למסלול הרגיל, הוא לא ישלם בכלל. אין שום סיבה לנצל הקלה אם הוא ממילא לא משלם מס. 
<היו"ר משה גפני:>
מה אם הוא משלם מיליון 900?

<יניב כהן:>
יש נקודת איזון סביב מיליון 850.     

<היו"ר משה גפני:>
הוא קנה דירה במיליון 900.

<יניב כהן:>
יהיה עדיף לו לנצל את ההקלה של נכה, כי זה פחות מהמסלול הרגיל. 
<היו"ר משה גפני:>
נקודת איזון זו מילה יפה בעברית, אבל מדובר בדירת נכה יחידה שהוא קנה במיליון 900.  הדירה שהוא מצא היא דירה ששוויה מיליון 900. זו לא דירה של אדם עשיר. למה שלא ישלם את מה שהוא חייב לשלם ממיליון 690 עד מיליון 900, למה הוא צריך לשלם מהשקל הראשון? אין היגיון במה שקורה עד לרגע זה.  

<יניב כהן:>
הוא משלם פחות בכל מקרה. 

<היו"ר משה גפני:>
אנחנו לא בדיון פילוסופי. מדינת ישראל היא מדינה נחמדה, אנחנו יודעים, היא דואגת לנכים. עד מיליון 690 יש לו פטור כי הוא נכה. אם הוא קונה דירה עד סכום מסוים, הוא פטור. מדינת ישראל קבעה את זה בחקיקה, לא בתקנות. הפטור הוא בחקיקה. למה שהוא לא ישלם את מה שהוא מחויב ממיליון 690 כשהוא קונה במיליון 900, למה פתאום מחזירים אותו לשלם מהשקל הראשון? מדובר על דירת יחיד לנכה.
<נתי ביאליסטוק כהן:>
ככה היה ההסדר בעבר.
<יניב כהן:>
זה לא היה ההסדר בעבר. כל האוכלוסייה הייתה משלמת מהשקל הראשון.  

<היו"ר משה גפני:>
רק לא 8%. פעם מס רכישה לא היה מס שדיברו עליו.
<יניב כהן:>
כל הדיון הזה רלוונטי בדירה יחידה, לא בדירה נוספת.
<היו"ר משה גפני:>
מס רכישה הפך להיות נושא בקדנציה הקודמת.
<יניב כהן:>
המנגנון של החישוב נבחן בבית משפט עליון ואושר.
<היו"ר משה גפני:>
לא רלוונטי מבחינתי.  

<יניב כהן:>
בדירה נוספת זאת תמיד הקלה משמעותית, כי הוא משלם חצי אחוז במקום 8%. בדירה יחידה עדיין  יש לו הקלה. 
<שלומית ארליך:>
ההקלה הזאת ניתנת עד פעמיים. אם הוא קונה דירה במיליון 900, הוא משתמש בהקלה בסכומים שהם בפער מאוד נמוך.
<יניב כהן:>
מה שחבר הכנסת גפני מבקש זה שעד מיליון 600 זה יהיה 0, כאשר על היתרה זה יהיה חצי אחוז. גם אז הוא ינצל את ההקלה.
<שלומית ארליך:>
אז הוא ישלם פחות, זה לא יהיה מהשקל הראשון. יש הבדל אם אתה נותן לו 0.5% על 300 אלף שקלים - -  

<ישי פרלמן:>
אנחנו רוצים לתמרץ אנשים שקונים דירות - - 
<היו"ר משה גפני:>
למה אתם לא יכולים להסכים למה שאני אומר, הרי זה הדבר ההגיוני?  

<יניב כהן:>
כשזה לא מוגבל בתקרה - - 

<היו"ר משה גפני:>
תגבילו את זה בתקרה. 
<יניב כהן:>
ההטבה הזאת לא מוגבלת בתקרה. גם מי שקונה דירה ב-4 מיליון, 5 מיליון - - 
<היו"ר משה גפני:>
בואו נגביל את זה בתקרה.
<יניב כהן:>
אפשר לחשוב על חלופה כך שהוא יקבל את זה עד למיליון 600, אבל בשביל זה אנחנו צריכים לעשות בדיקה אצלנו.
<היו"ר משה גפני:>
שלחתי מכתב למשה אשר. 
<יניב כהן:>
ראיתי את המכתב הזה, הוא הגיע לטיפולי.

<היו"ר משה גפני:>
כשהוא אמר לי את הנתונים האלה, אני די השתוממתי, לא שמתי לב אליהם. כולנו רוצים לעזור לנכים, במיוחד בדירה הראשונה. החלטנו שנותנים להם פטור עד מיליון 690. אם אותו נכה קונה דירה יותר יקרה במידה מסוימת - - אני חושב שצריך שתהיה הגבלה, לא לתת עד אין סוף. אם הוא קונה ב-200 אלף שקל יותר, ב-300 אלף שקל יותר, צריך לתת לו את ההנחה, את הפטור עד הסכום שעליו מדובר. אם אתם רוצים להגביל את התקרה, תגבילו.
<אביגדור יצחקי:>
נוצר פה מצב שנכה יתחיל לעשות חשבון מה כדאי לו. מה שאתה אומר זה שהוא ישלם החל ממיליון 690. אז ברור שכל נכה ילך על המסלול שאומר שהוא פטור עד סכום של מיליון 690.
<יניב כהן:>
הוא לא מחשב.
<אביגדור יצחקי:>
אז הוא לא צריך לחשב מה נקודת האיזון, למה, כמה.

<יניב כהן:>
ההנחיות למשרדים מרגע שהוא קונה דירה יחידה, נניח עד מיליון 700, הן לא לגרום לו לבזבז את זה, אלא להגיד לו ללכת למסלול הרגיל כדי שישלם פחות. לגבי ההצעה עם התקרה, אנחנו נחזור - -
<היו"ר משה גפני:>
צריך שתהיה תקרה, זה לא שעד אין סוף הוא יקבל את זה.  

<שלומית ארליך:>
אנחנו מציעים שבפסקה (3) יישארו המילים "נכה או עיוור כאמור בתקנת משנה (א)", כדי לא ליצור הסדר שלילי לא ברור.
<ישי פרלמן:>
בסדר.
4. בתקנה 16(ב)(3) לתקנות העיקריות, במקום "5%" יבוא "השיעור הקבוע בתקנה 2(1)".

תקנה 16 מתייחסת למשק חקלאי. המבנה של התקנה אומר שמי שקונה זכות במקרקעין לשם עיסוק במשק חקלאי ולא לדירת מגורים, עד התקרה יהיה לו מס רכישה מופחת, מעבר לתקרה יהיה לו מס רכישה רגיל.
<היו"ר משה גפני:>
אתם רוצים שאני אתחיל עכשיו עם החקלאים בכך שאני אאשר דבר כזה? תורידו את זה, תעשה לי טובה. אני לא הולך נגד החקלאים. את החקלאים אתם מכניסים דרך אגב? החקלאים במצב קשה. אני לא מסכים, זו ממש הרעה.
<מיכל סופר:>
זה תיקון טכני.
<היו"ר משה גפני:>
זה טכני? הוא יצטרך לשלם יותר. המשקים החקלאיים נמצאים במצב לא מזהיר. יש בחוק ההסדרים חוק שפוגע בהם מאוד. אני לא מציע שכשאנחנו עושים דברים טובים, ואני מקווה לקבל תשובה חיובית על מה שביקשתי, נכניס גם דברים רעים.

<ישי פרלמן:>
יש רציונל לסעיף. 

<היו"ר משה גפני:>
רציונל כן, רק הוא יצטרך לשלם יותר.

<ישי פרלמן:>
זה הרציונל של הסעיף. יש הקלה עד גובה מסוים, מעל סכום מסוים יש את המס הרגיל. עשו טעות, לא קבעו את המס הרגיל, קבעו 5% במקום 6%. אנחנו רוצים לתקן את זה. זה מסדיר, זה עובד עם כל הרציונל של שאר החוק, זה הגיוני. 

<היו"ר משה גפני:>
אני לא רוצה. כשיגיע הנושא הזה בחוק ההסדרים, ננסה לדבר על העניין הזה בתוך מכלול שלם, לא שוועדת הכספים מחליטה סתם להחמיר בנושא הזה של משק חקלאי.  

<ישי פרלמן:>
5. בתקנה 16א(א) לתקנות העיקריות, המילים "ב-16 באפריל, ב-16 ביולי וב-16 

באוקטובר" – יימחקו.

פעם היו מודדים 4 פעמים בשנה, היום מודדים פעם בשנה ברוב דברי החקיקה. אנחנו רוצים שזה יהפוך כמו שאר המקרים, שזה יהיה פעם בשנה, לא 4 פעמים. 
<פנחס מיכאלי:>
הרציונל של הסעיף פה הוא ביטול מס הרכישה על דירה יחידה. ההצעה נותנת הטבה לרוכשים שרוכשים דירה יחידה, הכל בהתאם לעלויות המדד. נכון שבשנים האחרונות המדד לא עלה, אבל אנחנו לא יודעים מה יהיה בשנה הבאה. המחוקק רצה שיהיה את הפטור לרוכשים כשהמדד עולה בצורה גבוהה. מה שקורה בינואר לא נכון למה שקורה באוקטובר. ההצעה שלנו היא לקבוע שכל עוד המדד לא עולה ב-2% בשנה, יחול הרציונל שמבקשים להחיל כרגע. במידה והוא עובר את ה-2%, יישאר הרציונל, לא צריך את התיקון הנוסף של התקנות. 

<ישי פרלמן:>
אפשר להבין שמדובר במדד של מס רכישה לדירה יחידה - - 
<אביגדור יצחקי:>
העדכון מצריך אישור של ועדת כספים?
<מיכל סופר:>
לא. 
<אביגדור יצחקי:>
זאת בדיוק פעולה של 10 שניות. מה הם חסכו פה בדיוק?

<היו"ר משה גפני:>
הם רוצים פעם בשנה.
<ישי פרלמן:>
בחוק מיסוי מקרקעין העדכון הוא פעם בשנה.

<אביגדור יצחקי:>
מה החיסכון?
<מיכל סופר:>
כל עדכון מדד כזה כרוך בהוצאה של הוראת הביצוע ועדכון המערכות. זה יוצר לנו א-סימטריה מול כל התקרות שקבועות בפטורים ממס שבח לדירות מגורים. זה יוצר מנגנוני עדכון שונים - פעם למס שבח כזה, פעם למס רכישה כזה. אנחנו רוצים שזה יהיה אחת לשנה. אנחנו מעדכנים את כל המדדים הרלוונטיים. 
<שלומית ארליך:>
כל כמה זמן מתעדכנים מס רכישה ומס שבח בחוק, אחת לשנה?
<מיכל סופר:>
מס שבח אחת לשנה. זה היה בעבר אחת לרבעון, זה תוקן אחת לשנה. מס רכישה נשאר אחת לרבעון.
<ישי פרלמן:>
גם מס רכישה זה אחת לשנה, רק משק חקלאי זה 4 פעמים בשנה. 
<היו"ר משה גפני:>
מה לגבי העניין שהצעתי לגבי הנכים?

<יניב כהן:>
דיברתי עכשיו עם משה. בגדול הכיוון הוא חיובי, אבל אנחנו רוצים לעשות איזו שהיא בדיקה בנתונים. 
<היו"ר משה גפני:>
לעכב עכשיו את התקנות בגלל זה?

<יניב כהן:>
ממילא אנחנו צריכים לקבוע דוח מקוון, אז נגיע עם הנתונים האלה. 
<היו"ר משה גפני:>
אני מבקש עכשיו תשובה. אני מבקש להוסיף את זה. אם אתם רוצים, תקבעו תקרה. אם אתם מסכימים לזה, אני מבקש לאשר את זה היום. אם אתם רוצים לקבוע תקרה, אני בעד לקבוע תקרה. אם אתם רוצים להביא דוח מקוון, תביאו דוח מקוון. אישרתי לכם כבר 600 פעם דוח מקוון. כל הזמן אני מקבל על זה ביקורת. לא צריך להתנות לי את זה בזה. 
<יניב כהן:>
אני אבחן את זה שוב עם משה. 

<נתי ביאליסטוק כהן:>
אתם מדברים על נכים שהוגדרו כ-100% ו-90%. 

<מיקי לוי (יש עתיד):>
כמה יש? זה כסף קטן. לא הכל פיסקלי.

<היו"ר משה גפני:>
מה לגבי הנושא של הרבעון?
<פנחס מיכאלי:>
מדובר על המשק החקלאי שמבקשים לעדכן. 
<היו"ר משה גפני:>
אתם מסכימים?

<ישי פרלמן:>
לא, זה מנגנון שהוא שונה מכל מנגנון אחר בחקיקה.

<היו"ר משה גפני:>
מתי מס שבח תוקן לפעם בשנה?

<מיכל סופר:>
ב-1996.
<מיקי לוי (יש עתיד):>
למה אתם רוצים להכפיל את הסכום, גם ככה החקלאות בקריסה? תגידו למה. 

<היו"ר משה גפני:>
אני לא מסכים לזה. 

<ישי פרלמן:>
מבחינה הגיונית, מבחינת הרציונל של החוק אמור להיות פטור עד גובה מסוים, כשמעל ההטבה – כמו כולם.
<מיקי לוי (יש עתיד):>
לא הולכים לבנות שם בנייני פאר. 
<אביגדור יצחקי:>
מדובר על משק חקלאי בזמן מכירה. אם אדם נטוע באדמתו, יושב באדמתו, הוא לא משלם מס רכישה ושום דבר אחר. אם רוצים לקחת את המשק החקלאי של אדם, רוצים למכור אותו, אז יש עליו לפעמים בית, יש עליו לפעמים שני בתים. במכירה של בית שאתה מוכר באיזו שכונת מצוקה אתה משלם 6%, אין מה לעשות. אני לא רוצה להביא את מקרי הקיצון של בני ציון, של בצרה, למה הם צריכים לשלם 5% והאחרים משלמים 6%. כל עוד אדם יושב על אדמתו, בנחלתו, תחת גפנו ותאנתו הוא לא ישלם לירה. כשהוא רוצה למכור את הנחלה הזאת, כשהוא רוצה לעשות עליה פרצלציה - זה לא קשור לחקלאות. 
<מיקי לוי (יש עתיד):>
השאלה אם מנתקים את זה משטחי עיבוד. אני מסכים עם אביגדור שאם יש על הנחלה בית, ובדרך כלל על נחלה נותנים בנייה של עוד שני בתים לבנים ממשיכים שלכאורה מקבלים את הקרקע בחינם כי הם בנים ממשיכים, אז אין היגיון. השאלה איך אני מסוגל להפריד את זה מקרקע לעיבוד חקלאי, מהלולים.  

<היו"ר משה גפני:>
מיקי, לא רק שאתה לא מסוגל להפריד, יש פה בעיה יותר גדולה. אנחנו מדברים על חקלאי. אנחנו מודעים למצב שהחקלאים נמצאים בו. הוא אומר: אני מתייאש, אני מוכר את זה, אני הולך לעיר. אנחנו כאן מחליטים שגם אם הוא הולך, מעלים לו את מס הרכישה מ-5% ל-6%. אנחנו אומרים לחקלאים: תדעו לכם, לא רק שאנחנו לא עוזרים לכם - - אגב, מונח בחוק ההסדרים חוק שלא מטיב איתם. נניח רגע לעניין הזה, נתעלם מחוק ההסדרים. אנחנו משדרים עכשיו בעיתוי לא נכון. יכול להיות שיגיע הזמן שבאמת נצטרך ליישר קו, נצטרך להגיד שכולם אותו דבר. כרגע אתה משדר, אתה אומר: תשמע, תשלם עוד אחוז אחד. לחקלאי שהתייאש, שרוצה לעזוב, שרוצה לעבור למקום אחר אומרים לשלם יותר. זה לא העיתוי.
<אביגדור יצחקי:>
בשנה האחרונה אני מטיב איתם מאוד. נתתי להם את הנחלה השלישית במועצה הארצית. הם יכולים היום לבנות 3 בתים, למרות המחאות הכבדות של הצדק החלוקתי והקשת המזרחית.
<היו"ר משה גפני:>
אתה תהיה האיש הטוב ואנחנו האנשים הרעים?
<אביגדור יצחקי:>
זה שרוצה למכור ולעבור לא משלם את המס הזה, מי שמשלם את המס זה הקונה. זה שקונה ממנו את הנחלה לא בא לייצר חקלאות, הוא בא לייצר איכות חיים.
<היו"ר משה גפני:>
המצב הוא שאנחנו אומרים לחקלאים: תדעו לכם, בסופו של דבר גם המחיר נקבע לפי זה. ברגע שהרוכש צריך לשלם יותר כסף, הוא ממילא מקבל פחות כסף. אנחנו מכירים את החיים. זה לא העיתוי הנכון. יכול להיות שצריך לעשות את זה. העיתוי צריך להיות בזמן אחר. אני מבקש להוריד את העניין הזה של משק חקלאי, תביאו את זה בעיתוי אחר.  
<שלומית ארליך:>
בסעיף 5, במקום שהמילים "ב-16 באפריל, ב-16 ביולי וב-16 באוקטובר – יימחקו", צריך לבוא ב-16 בינואר.
<ישי פרלמן:>
בסדר.

6. בתקנה 20 לתקנות העיקריות, בסופה יבוא "לעניין זה, "קרוב" – כהגדרתו

בסעיף 62(א) לחוק".

זה תיקון שנעשה לפני שנה וחצי, שנתיים. במס שבח (עסקאות מתנה שפטורות) השתנתה ההגדרה של קרוב. המשמעות הגדולה של זה היא לעניין מתנות לנכים. אם זאת לא זכות במקרקעין שהתקבלה בירושה, היא לא פטורה ממס שבח. גם פה אנחנו רוצים לשנות את ההגדרה של קרוב כך שזה יהיה מקביל להגדרה שנקבעה על ידי המחוקק. 

<היו"ר משה גפני:>
אתם רוצים שזה יהיה כמו בחוק?

<ישי פרלמן:>
כן.

<היו"ר משה גפני:>
אני מסכים.   

<יניב כהן:>
עשינו איזו שהיא בדיקה בעניין התקרה. מחיר ממוצע של דירת 4 חדרים בארץ היא מיליון 600, מיליון 700. מאחר ואנחנו מבינים שיכול להיות שכשקונים דירה צריך לעשות איזה שהן התאמות לצרכים של הנכה, אפשר להגיע לתקרה של כ-2 מיליון שקלים.
<נתי ביאליסטוק כהן:>
נשארת עם אותה נקודת איזון.
<רחל עזריה (כולנו):>
זה אומר שלא הפסדת הכל.
<נתי ביאליסטוק כהן:>
זה בעייתי להזיז נכה ממקום מגוריו למקום זול יותר. 

<רחל עזריה (כולנו):>
לא אומרים זול יותר.

<מיקי לוי (יש עתיד):>
להיפך, רק לשפר דיור. זה לא גלגל הפוך.
<היו"ר משה גפני:>
אנחנו לא נסכים ל-2 מיליון. אנחנו מדברים על תקרה של 2 וחצי מיליון. מ-0 עד מיליון 690 הוא יהיה פטור. אם הוא קונה דירה ב-2 מיליון, הוא ישלם רק את ההפרש. היום המצב הוא שאם נכה קונה דירה במיליון 900, הוא צריך לשלם חצי אחוז מהשקל הראשון. אנחנו מסכימים שעד נקודת האיזון, עד נקודת הפטור - - 
<שלומית ארליך:>
נקודת האיזון היום היא מיליון 900.
<היו"ר משה גפני:>
אם הוא קונה במיליון 900, הוא משלם מס מהשקל הראשון. זה בטל. מה שיהיה זה שמנקודת האיזון,  שזה מיליון 900, הוא יהיה פטור מהשקל הראשון.
<יניב כהן:>
נקודת האיזון היא מיליון 850. עד מיליון 600 זה 0, ממיליון 600 עד מיליון 900 זה 3.5%. התקרה שאנחנו מבקשים היא תקרה לתקנה כולה, ללא קשר אם זו דירה יחידה או דירה נוספת. 

<מיקי לוי (יש עתיד):>
לדירה נוספת אין סיבה.
<יניב כהן:>
כמו שאמרתי בהתחלה, ההקלה לנכה ניתנת לדירה יחידה או לדירה נוספת שהוא עובר לגור בה. אז הוא משלם חצי אחוז. בדירה נוספת אמרנו שזו הקלה מאוד משמעותית, כי במקום לשלם 8% הוא משלם חצי אחוז מהשקל הראשון. ברגע שאנחנו מדברים על לתת לו את ההקלה של חצי אחוז על דירה נוספת, אין סיבה לא להגביל את זה בתקרה. מה הבדל בין דירה יחידה לדירה נוספת? גם פה צריך תקרה. אנחנו מבקשים שהתקרה של 2.5 מיליון שקלים תחול ללא קשר אם זאת דירה יחידה או דירה נוספת. 

<היו"ר משה גפני:>
מה המצב היום לגבי דירה נוספת שקונה נכה? נניח שהוא קונה ב-2 מיליון.
<יניב כהן:>
הוא משלם חצי אחוז.

<היו"ר משה גפני:>
מה אתה מציע עכשיו?

<יניב כהן:>
אם זה 2 מיליון, יחול אותו דבר.

<היו"ר משה גפני:>
ואם הוא קונה ב-3 מיליון?

<יניב כהן:>
עד 2.5 הוא ישלם חצי אחוז, ומ-2.5 הוא ישלם 8%.

<היו"ר משה גפני:>
כמה הוא משלם היום?
<יניב כהן:>
הוא משלם חצי אחוז על כל הסכום. כמו שאמרנו, אין תקרה.
<מיקי לוי (יש עתיד):>
הוא מדבר על דירה שנייה.

<היו"ר משה גפני:>
גם אם הוא קונה היום ב-3 מיליון, הוא משלם חצי אחוז, הוא לא משלם 8%. אנחנו מדברים רק על הדירה הראשונה. על זה מדברים בתקנות. 

<מיקי לוי (יש עתיד):>
על השנייה תחמיר.
<נתי ביאליסטוק כהן:>
למה להחמיר? אתה מדבר על נכים 90%. מרבית ההכנסה שלהם היא מקצבת נכות של 2500 שקלים.  

<מיקי לוי (יש עתיד):>
אז איך הוא קונה דירה שנייה ב-2.5 מיליון?  

<נתי ביאליסטוק כהן:>
שפר עליו מזלו, הוא ירש דירה. הוא עשה איזו שהיא עסקה, שיפר איזה משהו כדי לקבל איזו שהיא הכנסה נוספת.
<מיקי לוי (יש עתיד):>
על דירה שהוא קיבל בירושה יש לו פטור מלא.

<רחל עזריה (כולנו):>
מה עם דירה שלישית, עם דירה עשירית?
<שלומית ארליך:>
הוא מקבל רק פעמיים.

<נתי ביאליסטוק כהן:>
גם היום זה רק פעמיים.

<היו"ר משה גפני:>
אנחנו מדברים על דירה יחידה. הם מכניסים עכשיו את הדירה השנייה. אנחנו לא בדיון הזה. אנחנו לא נמצאים שם. בדירה הראשונה יש תקלה, לכן ביקשתי מהם לתקן. הם מסכימים לעיקרון. ביקשתי מהם שעד מיליון 690 יהיה פטור, וממיליון 690 עד 2.5 מיליון, מה שהם הסכימו, יהיה חצי אחוז. 
<רחל עזריה (כולנו):>
האם ההטבה ניתנת כדי לוודא שלנכה תהיה דירה, או שזו מן הטבה כללית שנותנים לנכים? אם המטרה היא שלנכה תהיה דירה, יש מקום לדיפרנציאציה בין הדירה הראשונה לדירה השנייה.  

<היו"ר משה גפני:>
אנחנו לא מדברים על דירה שנייה. אני אלך עכשיו להחמיר על דירה שנייה? צריך לקיים דיון על זה. אני מבקש את ההסכמה שלכם. כל מה שדיברנו עליו עכשיו היה הגיוני, אני מבקש את ההסכמה שלכם. אם בעקבות מה שנשנה עכשיו בתקנות יתברר שצריך לשנות בדירה השנייה של נכה, נקיים על זה דיון, זה לא עכשיו. בלאו הכי נקיים דיון על מס רכישה.
<יניב כהן:>
את כל המנגנון שבנינו עכשיו אפשר לשלב באותו דיון על הנושא של הנכה.
<היו"ר משה גפני:>
אני מבקש להוסיף שהוא ישלם את החצי אחוז רק על הדלתא, זה כל מה שאני מבקש. אם הוא קונה ב-3 מיליון או ב-2 מיליון 600, כבר אין לו את זה.
<נתי ביאליסטוק כהן:>
אני לא בטוח שהטבת איתו במצבים מסוימים, כי אחרי זה יש קפיצה משמעותית של 3% או 8%, תלוי איך אתה סופר את זה.
<יניב כהן:>
מעל 2.5 זה מתחבר למדרגות של 5,8 ו-10.
<נתי ביאליסטוק כהן:>
מי שמשפר דיור באזור המרכז יכול להינזק מזה.

<אביגדור יצחקי:>
אם הוא קנה דירה ב-4 מיליון, על המיליון וחצי מ-2.5 עד 4 הוא משלם מס מלא.  

<היו"ר משה גפני:>
זו לו הכוונה. מה המצב היום בדירה הראשונה?

<אביגדור יצחקי:>
חצי אחוז מהשקל הראשון. 
<היו"ר משה גפני:>
גם אם זו דירה של 10 מיליון. מה שאני מבקש, ותגידו לי אם אתם מסכימים לזה, הוא להשאיר את המצב כמות שהוא, רק עם תקרה של 2.5 מיליון.
<אביגדור יצחקי:>
מה קורה מעל 2.5 מיליון? 

<היו"ר משה גפני:>
חצי אחוז. 

<אביגדור יצחקי:>
למה אתה מגביל את זה ב-2.5 מיליון?

<היו"ר משה גפני:>
המצב היום הוא שעד מיליון 600 נכה פטור. 
<נתי ביאליסטוק כהן:>
כל אחד פטור, לא רק נכה.

<היו"ר משה גפני:>
ממיליון 600 הנכה משלם חצי אחוז מהשקל הראשון. עד מיליון 600 הנכה פטור, ממיליון 600 הוא משלם חצי אחוז מהשקל הראשון. אמרתי להם שזה לא הגיוני. אמרתי להם שאת החצי אחוז הוא ישלם ממיליון 600. אמרו לי מרשות המיסים שהם מסכימים, רק הם מבקשים שתהיה תקרה. הם אומרים שאם מישהו קונה דירה מאוד יקרה - יותר מ-2.5 מיליון לפי ההסכמה בינינו - הוא צריך לשלם את מה שהוא צריך לשלם מהתחלה.
<אביגדור יצחקי:>
היום הוא משלם חצי אחוז עד אין סוף.
<יניב כהן:>
הכוונה הייתה שמעל 2.5 מיליון שקלים הוא מתחבר למדרגות המס הרגילות.
<אביגדור יצחקי:>
זו הרעה לדירות יקרות.
<היו"ר משה גפני:>
אני מבקש שממיליון 600 עד תקרה של 2.5 מיליון הנכה ישלם חצי אחוז. 
<ישי פרלמן:>
אנחנו צריכים לבדוק את הנתונים כדי לראות מה ההשלכות של זה .

<היו"ר משה גפני:>
איזה השלכות? אני חושב שזה הגיוני. 

<ישי פרלמן:>
אני חושב שזה הגיוני עם תקרה כוללת. 

<היו"ר משה גפני:>
כרגע הוא משלם חצי אחוז גם על דירה של 10 מיליון, רק שהוא משלם מהשקל הראשון.

<ישי פרלמן:>
הרציונל של התקנות אומר שלנכים יש עלות נוספת של התאמת הדירה לנכות שלהם, לכן הם צריכים הקלה במס רכישה. ברגע שאנחנו הולכים לחבר את זה לדירה יחידה, אנחנו מכניסים עוד רציונל.
<שלומית ארליך:>
זה לא נכון להציג את זה בצורה כזאת, כי היום כלל האוכלוסייה פטורה עד מיליון 600. אתה נותן הטבה בשיעור של חצי אחוז. מה שאומרים פה זה לתת לאוכלוסיית הנכים ליהנות מההטבה ביחס לשאר האוכלוסייה עם ה-0.5% מתקרת הפטור.

<היו"ר משה גפני:>
אדם רגיל שקונה דירה ראשונה פטור ממס רכישה עד מיליון 600. ממיליון 600 הוא משלם את מה שאישרנו בשעתו. אם הוא נכה, הוא משלם חצי אחוז. 
<יניב כהן:>
היום הוא משלם מהשקל הראשון. 

<היו"ר משה גפני:>
אם נכה קונה דירה ב-2 מיליון שקל, כמה הוא חייב?
<יניב כהן:>
חצי אחוז מהשקל הראשון.
<היו"ר משה גפני:>
אף על פי שעד מיליון 600 הוא היה פטור. אני מבקש שהוא לא ישלם מהשקל הראשון, שהוא יהיה פטור עד מיליון 600, וממיליון 600 עד תקרה של 2.5 מיליון הוא ישלם חצי אחוז. מ-2.5 מיליון הוא חוזר למסלול הרגיל של חצי אחוז מהשקל הראשון. יש לזה משמעות עצומה, כי נכה שקונה היום דירה של 2 מיליון שקל צריך לשלם חצי אחוז מהשקל הראשון. אני מבקש רק על הדלתא שבין מיליון 600 עד 2.5 מיליון. 

<אביגדור יצחקי:>
כל ההטבה שאתה מדבר עליה היא 8000 שקל לבן אדם. 

<היו"ר משה גפני:>
יש בזה יושר. אנחנו מכניסים את זה בתקנות. 
<ישי פרלמן:>
6. בתקנה 20 לתקנות העיקריות, בסופה יבוא "לעניין זה, "קרוב" – כהגדרתו 

בסעיף 62(א) לחוק".

<היו"ר משה גפני:>
אתם מצמצמים את ההגדרה של קרוב. מי נחשב לקרוב? 
<שלומית ארליך:>
מה שמנוסח היום אומר שקרוב יהיה בן זוג, לרבות מי שהיה בן זוג במשך 6 חודשים שקדמו למכירת זכות במקרקעין, הורה, צאצא, בן זוג של צאצא, אח ואחות. התקנות היום מדברות על זה שבמכירה של זכות במקרקעין ללא תמורה מיחיד לקרוב, מס הרכישה יהיה שליש ממס הרכישה הרגיל. מה שרשות המסים מבקשת לעשות עכשיו זה לקחת את ההגדרה של קרוב מחוק מיסוי מקרקעין. בחוק מיסוי מקרקעין ההגדרה אומרת: "בן זוג, הורה, הורי הורה, צאצא, צאצאי בני זוג ובני זוגם של כל אחד מאלה, וכן אח או אחות לגבי זכות שקיבלו מהורה או מהורי הורה בלא תמורה או בירושה". 

<היו"ר משה גפני:>
מה ההבדל?
<שלומית ארליך:>
ביחס לאח ואחות יש פה צמצום כך שזה יהיה רק לגבי זכות שקיבלו מההורה או מהורי הורה בלא תמורה או בירושה. 
<היו"ר משה גפני:>
במה ההגדרה היום רחבה יותר?

<שלומית ארליך:>
אח ואחות מקבלים היום ללא סייגים. בן זוג זה אותו דבר. אין את ההתייחסות לגבי מי שהיה בן זוג במשך 6 חודשים שקדמו למכירת זכות במקרקעין. לגבי הורים זה אותו דבר.

<אביגדור יצחקי:>
השינוי הוא רק לגבי אח ואחות. 

<פנחס מיכאלי:>
הגדרת קרוב בחוק רחבה יותר. נכון להחיל את כל הגדרת החוק בתקנות. לעניין אח ואחות, אני חושב שצריך להחזיר את המצב כי הצמצום לא נכון. 
<היו"ר משה גפני:>
אני מסכים לצמצם את הקרובים, בתנאי שזה יהיה כמו בחוק. בחוק יש פטור. 

<שלומית ארליך:>
או שנישאר עם ההגדרה של קרוב כפי שקיימת היום, או - -   

<יניב כהן:>
תמיד ההקלה הייתה מתאימה.
<היו"ר משה גפני:>
מה פתאום הבאתם את זה עכשיו?
<יניב כהן:>
זה איזה שהוא תיקון שנשכח בתיקון 76.
<היו"ר משה גפני:>
רבותיי, אין מקומו כאן. כשדנים על קרובים ועל כל מה שנלווה לעניין הזה, צריך לקיים דיון נפרד. אם אתם באים בטענה, שאת זה אני מקבל, שעל הדרך אתם רוצים לצמצם את העניין של קרובים, אני לא מתווכח על זה. אם אתם אומרים "כמו החוק", אז כמו החוק. בחוק כתוב שאם בעל נותן לבת זוגו, אבא נותן לבן או ההיפך, אז הוא פטור ממס שבח. גם פה הוא צריך להיות פטור. זה צריך להיות כמו בחוק.
<מיכל סופר:>
במס שבח היה פטור בהעברה בין אחים, ובמס רכישה היה שליש בהעברה בין אחים. בתיקון 76, שדנו בו סביב השולחן הזה, צמצמו את הפטור ממס שבח לאחים כך שהם נכנסים לתחולה של הפטור לפי 62 רק אם מדובר בנכס שמקורו בירושה או במתנה מהורה. כל מה שאנחנו רוצים לעשות עכשיו הוא להשוות את המצב גם בתקנות כך שאותם אחים שהעבירו דירה שהתקבלה בירושה או במתנה יקבלו את ההקלה של שליש במס רכישה.  

<היו"ר משה גפני:>
במס שבח הם מקבלים פטור.
<מיכל סופר:>
במס שבח הם מקבלים פטור מלא.
<היו"ר משה גפני:>
אם שני אחים מעבירים אחד לשני, הם פטורים ממס שבח. אם אתם רוצים לצמצם את העניין, תצמצמו את העניין כמו בחוק. הם לא ייקראו קרובים לגבי העניין הזה, אבל הם יהיו פטורים ממס שבח. 

<מיכל סופר:>
זה לשנות סדרי בראשית. בתיקון 76 לא שינינו סדרי בראשית.

<היו"ר משה גפני:>
אם אתם רוצים לצמצם את מספר הקרובים, צריך לקיים על זה דיון. אם אתם רוצים להכניס את זה בתקנות, אז רק מה שמופיע בחוק. 
<מיכל סופר:>
אם צמצמנו אותם כבר במס שבח, למה לא במס רכישה?  
<היו"ר משה גפני:>
אנחנו מורידים אותם עכשיו בתור קרובים, הם לא ישלמו שליש, הם ישלמו מלא.

<נתי ביאליסטוק כהן:>
אולי זה רציונל אחר כשמדברים על מס רכישה. 
<יניב כהן:>
תמיד הפטור המקביל הוא שליש במס רכישה. אף פעם לא הייתה עם זה איזו שהיא בעיה. מה שאתה מבקש זה לתת לאחים שעומדים בהגדרה פטור ולהורה שמעביר לילד שליש?
<היו"ר משה גפני:>
נדבר על זה בהמשך. 

<מיכל סופר:>
אני חושבת שצריך להשאיר את המצב כמו שהוא, לא להפוך סדרי בראשית. בהעברות בין קרובים יש פטור ממס שבח ושליש ממס רכישה. 

<היו"ר משה גפני:>
אני לא אמרתי שלא, אני רק אמרתי שאני רוצה לקיים דיון על העניין הזה. אם אתם רוצים שזה יהיה כמו בחוק, אני מאשר את זה ככה.  
<מיכל סופר:>
המצב היום הוא שיש פטור מלא ממס שבח ושליש מס רכישה.
<היו"ר משה גפני:>
אם תחליטו שלא, נשאיר את זה לפעם אחרת. בלאו הכי יתקיימו פה דיונים על כל הנושא הזה.
<ישי פרלמן:>
7. תקנה 20א לתקנות העיקריות – בטלה. 

מדובר על תקנה שמדברת על העברה בן בני זוג ידועים בציבור.
<שלומית ארליך:>
סעיף 62ב לחוק בוטל, הוא לא קיים יותר, לכן אין לזה משמעות.
<ישי פרלמן:>
8. תחילתן של תקנות אלה יום למחרת יום פרסומם, והם יחולו על מכירת זכות
במקרקעין מיום התחילה או לאחריו.

<היו"ר משה גפני:>
אנחנו מצביעים על תקנות מיסוי מקרקעין. לגבי הנושא של דירה להשכיר, אנחנו מקבלים את זה בברכה, אנחנו רוצים לאשר את זה, אנחנו רוצים להוריד את העניין לחצי אחוז.

לגבי הנושא של הוספת העיוור, אני מברך את רשות המסים, זה באמת דבר נכון שהיה צריך לעשות אותו. אנחנו רק מוסיפים את העניין שנכה, שזה גם עיוור, יהיה פטור עד מיליון 600, וממיליון 600 עד 2.5 מיליון הוא יהיה חייב בחצי אחוז. אם הוא קונה מעל 2.5 מיליון, הוא יחזור לשלם חצי אחוז מהשקל הראשון.  
את העניין של משק חקלאי וקרוב אנחנו מוציאים, נקיים על זה דיון נפרד. 
<שלומית ארליך:>
תקנות 4 ו-6 ירדו מהנוסח. 

<היו"ר משה גפני:>
כל האחרים נמצאים. מי בעד תקנות מיסוי מקרקעין (שבח ורכישה) (מס רכישה) (תיקון), התשע"ו-2016, מי נגד, מי נמנע, ירים את ידו?
הצבעה
בעד – פה אחד 

נגד –  אין
נמנעים – אין
תקנות מיסוי מקרקעין (שבח ורכישה) (מס רכישה) (תיקון), התשע"ו-2016, אושרו.
<היו"ר משה גפני:>
אני מברך אתכם בשנה טובה ומבורכת כי הבאתם תקנות טובות. התקנות אושרו פה אחד, תודה רבה.

<הישיבה ננעלה בשעה 11:45.>

